L'article 172.1.c) de l'Estatut d'autonomia de Catalunya estableix que correspon a la Generalitat en matèria d'ensenyament universitari, sens perjudici de l'autonomia universitària, la competència exclusiva sobre l'aprovació dels estatuts de les universitats públiques i de les normes d'organització i funcionament de les universitats privades.
Les universitats privades elaboren i aproven les seves normes d'organització i funcionament, en virtut de la seva autonomia universitària, les quals són aprovades pel Govern de la Generalitat, amb el control previ de legalitat, d'acord amb el que estableix l'article 103.2 de la Llei 1/2003, de 19 de febrer, d'universitats de Catalunya (DOGC núm. 3826, de 20.2.2003).
En compliment de la disposició addicional novena de la Llei orgànica 4/2007, de 12 d'abril, per la qual es modifica la Llei orgànica 6/2001, de 21 de desembre, d'universitats (BOE núm. 307, de 24.12.2001), el Patronat de la Universitat Oberta de Catalunya, en data 5 de maig de 2010, ha aprovat les Normes d'organització i funcionament de la Universitat Oberta de Catalunya, per tal d'adaptar-les al nou marc jurídic vigent.
Un cop analitzada l'adequació a la legalitat vigent de les Normes d'organització i funcionament de la Universitat Oberta de Catalunya, i atès el que estableix la Llei 13/2008, de 5 de novembre, de la Presidència de la Generalitat i del Govern (DOGC núm. 5256, de 12.11.2008);
Per tot això, a proposta del conseller d'Innovació, Universitats i Empresa, el Govern
—1 Aprovar les Normes d'organització i funcionament de la Universitat Oberta de Catalunya, que figuren com a annex a aquest Acord.
—2 Aquestes Normes substitueixen les que es varen aprovar mitjançant el Decret 273/2003, de 4 de novembre (DOGC núm. 4013, de 19.11.2003), pel qual s'aprova l'adaptació de les Normes d'organització i funcionament de la Universitat Oberta de Catalunya, que queden derogades.
—3 De conformitat amb l'article 6.2 de la Llei orgànica 6/2001, de 21 de desembre, d'universitats, modificada per la Llei orgànica 4/2007, de 12 d'abril, les Normes d'organització i funcionament de la Universitat Oberta de Catalunya entren en vigor el mateix dia de la seva publicació al DOGC.
—4 Disposar la publicació d'aquest Acord al DOGC.
Normes d'organització i funcionament de la Universitat Oberta de Catalunya
Aquest nou segle és un temps de canvis accelerats, en què la informació, el coneixement i el saber tenen un paper creixent determinant en la vida de les societats.
Aquest període de canvis té la potencialitat d'albirar un nou renaixement, basat en la força de la creativitat, l'activitat científica i el desenvolupament cultural de la col·lectivitat.
El que avui distingeix la nova societat del coneixement és la capacitat de crear, acumular i transmetre coneixements, la capacitat de les persones de generar idees, difondre-les i fer-les evolucionar a través de xarxes, per obtenir-ne beneficis socials.
Una societat orientada al coneixement té el dret d'exigir un paper clau i actiu a les universitats.
Aquestes, orientades al coneixement durant set-cents anys, han d'evolucionar no solament com a adaptació als canvis, sinó també com a adaptació al seu paper futur.
La universitat està en condicions d'assolir el lideratge d'una nova oferta de serveis, valors i idees, amb vocació de participar amb veu pròpia, tot aportant coneixement científic, integrant nous valors i fomentant la capacitat de creació de riquesa basada en el coneixement, actuant com a motor intel·lectual i crític de la societat, impulsant, en definitiva, la societat cap a un esdevenidor culturalment més ric i creatiu, i també socialment més cohesionat i progressiu per a tothom.
Amb l'impuls de la Generalitat de Catalunya i mitjançant la Fundació per a la Universitat Oberta de Catalunya (FUOC), la Universitat Oberta de Catalunya (en endavant, UOC) va néixer com una universitat innovadora que vol ser un referent mundial en l'àmbit de les universitats no presencials.
Es tracta d'una universitat amb voluntat de liderar noves propostes de recerca i formació a partir de les possibilitats que ofereixen les tecnologies de la informació i la comunicació (TIC), i que s'anticipa als nous problemes i necessitats de les persones i les organitzacions en una societat en ràpida evolució, cada vegada més complexa i global, en la qual el coneixement i la innovació són les claus de l'activitat professional i del benestar.
La Llei 3/1995, de 6 d'abril, del Parlament de Catalunya, va reconèixer la Universitat Oberta de Catalunya com una nova realitat, que ha trobat reconeixement específic en la Llei 1/2003, de 19 de febrer, d'universitats de Catalunya (LUC), i en la Llei orgànica 6/2001, de 21 de desembre, d'universitats (LOU).
En base a aquesta normativa es varen aprovar, per la seva condició d'universitat privada, per Decret 273/2003, de 4 de novembre, les seves Normes d'organització i funcionament.
Canvis a la referida normativa, així com alguns altres canvis a què obliga la Llei orgànica 4/2007, de 12 d'abril, de modificació de la Llei orgànica d'universitats (LOMLOU) i especialment, la modificació, mitjançant l'article 44 de la Llei 26/2009, de 23 de desembre, de mesures fiscals, financeres i administratives, de l'article 8 de la Llei 3/1995, de 6 d'abril, de reconeixement de la Universitat Oberta de Catalunya, fan necessària l'aprovació d'unes noves normes d'organització i funcionament de la UOC.
La UOC és una universitat sorgida de la societat del coneixement que té com a missió bàsica facilitar la formació de les persones al llarg de la vida.
El propòsit primordial de la UOC és aconseguir que cada persona pugui satisfer les seves necessitats d'aprenentatge aprofitant al màxim el seu esforç.
Amb aquest fi utilitza les tecnologies de la informació i la comunicació, que li permeten superar les barreres de l'espai i del temps, tot facilitant l'accessibilitat de les persones a la formació, mitjançant un disseny educatiu basat en la personalització i l'acompanyament integral.
La UOC es proposa estimular la creativitat de les persones i promoure el progrés de la societat, impulsant la recerca especialitzada entorn de la societat del coneixement i establint aliances amb universitats i institucions d'arreu del món que comparteixin objectius i valors, per construir un espai global de coneixement.
Aquesta missió es desenvolupa d'acord amb els principis inspiradors següents:
Estar arrelada a Catalunya i present al món, i el català n'és la llengua oficial, sens perjudici del que puguin establir altres normes.
Posar el coneixement a l'abast de tothom, independentment del temps i l'espai.
Oferir formació permanent d'acord amb les necessitats personals.
Posar la metodologia al servei de l'aprenentatge.
Fomentar la recerca i la innovació en la societat del coneixement.
Impulsar la cooperació universitària mitjançant un campus.
Col·laborar amb l'entorn per a l'assoliment dels objectius.
Crear una nova organització per a un nou concepte d'universitat.
Contraure un compromís ètic amb la societat.
La UOC defensa la igualtat d'oportunitats sense fer diferències per raça, sexe, orientació sexual, religió o nacionalitat, o qualsevol altra distinció social, en un context en què la diversitat cultural, la solidaritat, la sostenibilitat i el coneixement positiu i creatiu siguin la garantia del progrés de la humanitat.
Des de la seva activitat, la UOC fomenta valors que fan possible el progrés individual i col·lectiu, com ara el treball en equip, la cooperació, la solidaritat, la capacitat d'emprendre, la responsabilitat, la creativitat i la millora contínua.
Com a universitat, la UOC vol ser activa en el seu paper d'impulsar el pensament crític, d'anticipar-se als problemes i oferir noves propostes i suggeriments per als reptes que avui té la societat, especialment els que es deriven de l'ús de les tecnologies de la informació.
La Universitat Oberta de Catalunya (UOC) s'integra al Sistema universitari de Catalunya, per tal de prestar servei a la societat i a la cultura catalanes i projectar-les al món, i per tal de fer efectius els reptes expressats en la seva missió i principis inspiradors, es proposa els objectius següents:
L'impuls, la millora i la innovació de la docència i l'aprenentatge al llarg de la vida per mitjans no presencials.
El foment i el desenvolupament de la recerca científica i de la innovació en tots els camps del coneixement on és present la Universitat i, especialment, en l'estudi de la societat del coneixement, i en l'aprenentatge en línia.
La difusió i transferència del coneixement, de tecnologia, saber fer i innovació en els camps de la formació i la cultura associades a l'ús intensiu de les TIC.
Impulsar la cooperació universitària.
Promoure una presència equitativa tant d'homes com de dones en tots els seus òrgans de govern, de participació i representació.
La UOC en tota la seva activitat es regirà pels principis d'optimització, equilibri pressupostari i eficiència.
Per desenvolupar aquests objectius, la UOC, com a institució amb voluntat d'anticipar-se al futur i adaptar-se als canvis socials, es dota d'un equip de professionals d'alt nivell que constitueixen el seu principal valor.
3.1 Com a organització que treballa en xarxa, la UOC estructura un conjunt d'institucions i aliances entorn de la Universitat, que formen el Grup UOC.
3.2 El Grup UOC està al servei del propòsit definit en la missió i els principis de la Universitat i és un instrument per ampliar la seva relació amb la societat, transferir-li el seu coneixement i expertesa i, alhora, generar un retorn que potenciï les seves activitats.
4.1 La UOC imparteix ensenyament en modalitat exclusivament no presencial a través del Campus Virtual, on es vertebra una vertadera comunitat universitària que crea i comparteix coneixement.
4.2 La Universitat s'estructura com una xarxa, amb un nucli format per la comunitat universitària (col·lectiu d'estudiants, col·lectiu acadèmic i col·lectiu de gestió) i un espai de col·laboradors diversos d'arreu del món.
4.3 La UOC té com a llengua oficial el català, sens perjudici del que puguin preveure altres normes.
Atenent les possibilitats que ofereix la societat global accessible gràcies a les tecnologies de la comunicació i la informació, la UOC impulsa el concepte de campus virtual com a forma de relació i cooperació acadèmica, on el col·lectiu acadèmic i el col·lectiu d'estudiants poden compartir virtualment crèdits, recerca i continguts, des d'universitats d'arreu del món, per construir un espai global de creació i coneixement.
Ateses les característiques de l'aprenentatge virtual que permet la superació de les restriccions de l'espai i el temps en el món, la UOC contribueix amb la seva presència internacional al doble objectiu de:
a) Facilitar l'accés al coneixement i la cultura a totes les persones, ajudant-les a superar les restriccions espacials, funcionals o d'altre tipus.
b) Projectar i aconseguir les millors oportunitats, relacions i aliances per a la cultura catalana a escala mundial.
D'acord amb els seus valors, la UOC participa en programes solidaris de cooperació i ajuda al desenvolupament, aportant-hi la seva tecnologia i saber fer i el treball voluntari dels membres de la seva comunitat.
Òrgans de govern de la Universitat
Els òrgans de govern de la Universitat són de dos tipus: unipersonals i col·legiats.
a) Són òrgans de govern unipersonals el/la rector/a, els/les vicerectors/es, el/la secretari/ària general i el/la gerent.
b) Són òrgans de govern col·legiats el Patronat, la Comissió Permanent i el Consell de la Fundació per a la Universitat Oberta de Catalunya; i el Consell de Govern i la Comissió Estratègica, de la UOC.
9.1 El/la rector/a és la màxima autoritat acadèmica de la Universitat i li corresponen, per tant, les pertinents responsabilitats de representació i govern que li son pròpies, sens perjudici de les atribucions que els Estatuts atorguen al Patronat.
9.2 El nomenament i cessament del/la rector/a han de ser ratificats pel Govern de la Generalitat, a instàncies del Patronat de la Fundació, segons el procediment establert als seus Estatuts, i un cop escoltat el Consell.
9.3 El/la rector/a presideix el Consell de Govern i qualsevol altra reunió d'un òrgan de govern de la Universitat a què assisteixi, tret del Patronat, de la Comissió Permanent i del Consell, de la Fundació per a la Universitat Oberta de Catalunya.
9.4 El/la rector/a, o la persona en qui delegui, assisteix a les reunions del Patronat i de la Comissió Permanent, de la Fundació per a la Universitat Oberta de Catalunya, amb veu i sense vot.
9.5 El/la rector/a de la Universitat Oberta de Catalunya serà nomenat/da amb el vot favorable de la majoria absoluta de patrons i exercirà el seu càrrec per un període màxim i no prorrogable de set anys, segons el procediment que puguin preveure els Estatuts de la FUOC, i després d'haver escoltat el personal docent i investigador.
9.6 El/la rector/a de la Universitat Oberta de Catalunya haurà d'estar en possessió del títol de doctor/a.
9.7 El/la rector/a és assistit/da pels/les vicerectors/es en el nombre que determini.
El nomenament, l'assignació de funcions de conformitat amb el que preveuen aquestes normes i el cessament dels/les vicerectors/es corresponen al/a la rector/a.
9.8 Els/Les vicerectors/es són membres de ple dret del Consell de Govern.
9.9 Si es produeix absència, malaltia o vacant del/de la rector/a, n'assumirà temporalment les funcions el/la vicerector/a en qui el/la rector/a hagi delegat o, en cas de no haver-ho fet, el/la vicerectora/a més antic/ga.
Les funcions del Patronat, de la Comissió Permanent i del Consell de la Fundació per a la Universitat Oberta de Catalunya, seran les establertes en els Estatuts de la Fundació per a la Universitat Oberta de Catalunya i normes d'aplicació corresponents.
11.1 El/la rector/a nomenarà un/a secretari/ària general entre el personal de la UOC i li assigna les funcions que corresponguin, en el seu estricte marc de funcions.
11.2 Forma part del Consell de Govern i de la Comissió Estratègica dels quals és el/la secretari/ària.
12.1 Correspon al/a la gerent la direcció de la gestió ordinària de la Universitat, així com les funcions de control legal, econòmic i pressupostari de l'activitat de la Universitat Oberta de Catalunya, i les que pugui determinar el Patronat de la Fundació per a la Universitat Oberta de Catalunya, i és nomenat/da i destituït/da pel Patronat de la Fundació per a la Universitat Oberta de Catalunya, de la qual, per raó del càrrec, és el/la director/a.
12.2 El/la gerent és membre de ple dret del Consell de Govern i assisteix a les reunions del Patronat i de la Comissió Permanent de la Fundació per a la Universitat Oberta de Catalunya, amb veu i sense vot.
12.3 El/la gerent pot ser assistit/da per vicegerents/es, el cessament i l'assignació de funcions dels/les quals li corresponen.
13.1 El Consell de Govern està constituït pel/la rector/a, els/les vicerectors/es, el/la gerent i el/la secretari/ària general i per un/a representant del professorat, un/a representant dels estudiants i un/a representant del personal de gestió.
Aquests representants seran elegits per la Comissió de Campus d'entre els seus membres, de conformitat amb el que preveu l'article 43.6 d'aquestes normes.
13.2 El Consell de Govern podrà constituir un Comitè de Direcció Executiu amb la composició i les funcions que aquest Consell acordi.
13.3 Són funcions del Consell de Govern:
a) Proposar al Patronat de la Fundació les línies estratègiques i programàtiques de la Universitat.
b) Orientar, planificar i avaluar l'activitat universitària en la vessant acadèmica.
c) Establir les línies generals de funcionament de la Universitat en tots els àmbits acadèmics.
d) Vetllar pel compliment de la normativa legal i estatutària vigent, i sempre sota els principis d'optimització, equilibri pressupostari i eficiència, i sota les directrius emanades del Patronat de la Fundació per a la Universitat Oberta de Catalunya.
13.4 El Consell de Govern pot crear les comissions que consideri necessàries, permanents o temporals, per desenvolupar la política universitària.
14.1 El Consell de Govern, com a òrgan col·legiat de la Universitat, ha d'aprovar:
a) Els convenis que vulgui formalitzar la Universitat.
b) Els plans d'estudis i la programació de la recerca.
d) La designació de representants de la Universitat a altres institucions.
e) Les normatives acadèmiques pròpies de la Universitat en el àmbit de la docència i la recerca
f) La creació i dotació d'estructures docents i de recerca.
g) La fixació de les carreres professionals del col·lectiu acadèmic, i de gestió.
h) L'establiment dels nivells retributius i les condicions per participar en els processos de selecció del personal de la Universitat.
i) La definició dels criteris d'avaluació del personal i de les estructures universitàries.
14.2 Les decisions sobre dotacions, fixació de carreres docents i nivells retributius s'han d'adequar, en qualsevol cas, al Pla general d'actuació i a les directrius, que defineix i aprova el Patronat de la Fundació per a la Universitat Oberta de Catalunya, i al pressupost específic que l'acompanya, així com als plans anuals d'objectius i prioritats estratègiques.
Les decisions de Consell de Govern que puguin comportar compromisos econòmics, o que tinguin incidència jurídica, creïn o instaurin obligacions, hauran de comptar amb el vot favorable del/la gerent.
14.3 El Consell de Govern donarà compte al Patronat de la Fundació per a la Universitat Oberta de Catalunya dels convenis que formalitzi la Universitat.
15.1 El Consell de Govern ha de debatre i aprovar, prèviament a la seva presentació al Patronat de la Fundació per a la Universitat Oberta de Catalunya per a la seva aprovació:
a) Les normatives de règim intern i les que desenvolupin aquestes normes.
c) El pressupost i el balanç econòmic de la Universitat, sota els principis d'optimització, equilibri pressupostari i eficiència.
d) El pla d'actuació de la Universitat.
e) La memòria de l'activitat docent i investigadora que ha dut a terme la Universitat.
f) Les tarifes de materials didàctics i dels serveis universitaris, que es fixaran atenent a criteris d'eficiència.
g) La proposta de realització de nous estudis.
h) La normativa d'accés i de permanència del col·lectiu d'estudiants de la Universitat.
15.2 Pel que fa al pressupost i a la programació, el Consell de la Fundació per a la Universitat Oberta de Catalunya ha d'emetre prèviament un informe que és preceptiu, d'acord amb els Estatuts de la Fundació per a la Universitat Oberta de Catalunya i l'Acord del Govern de la Generalitat, de 28 de desembre de 1995, pel qual s'aproven la composició i les funcions d'aquest consell (DOGC núm. 2155, de 17.1.1996).
16.1 La Comissió Estratègica està constituïda pels membres del Consell de Govern, de la Comissió Acadèmica i de la Comissió de Gestió, els/les directors/es dels Instituts o Centres de Recerca, així com els/les vicegerents/es i adjunts/es a vicerectorat, si n'hi ha, i pels representants del col·lectiu d'estudiants escollit per i entre d'ell.
El col·lectiu d'estudiants estarà representat en un percentatge no inferior a una vuitena part dels membres de la Comissió.
16.2 Presidirà la Comissió Estratègica el/la rector/a o el membre del Consell de Govern en qui delegui.
Són funcions de la Comissió Estratègica:
a) Proposar al Consell de Govern el pla estratègic i els plans d'objectius de cada curs, i fer el seguiment i la coordinació de la seva execució.
b) Proposar al/a la rector/a i al Consell de Govern accions estratègiques i específiques.
c) Afavorir la coordinació entre els diferents sectors de la Universitat.
d) Facilitar a tots els seus membres la informació necessària per a assegurar-ne el flux a tota l'organització.
16.3 La Comissió Estratègica podrà crear en el seu si comissions específiques, de caràcter temporal o permanent.
Altres órgans de la Universitat
17.1 La Comissió Acadèmica estarà formada pels membres del Consell de Govern, els/les directors/es dels àmbits de coneixement, els dels Instituts i Centres de Recerca i els/les altres responsables acadèmics que el/la rector/a designi.
17.2 Presidirà la Comissió Acadèmica el/la rector/a o el membre del Consell de Govern en qui delegui.
Són funcions de la Comissió Acadèmica:
a) El seguiment i la coordinació de l'execució de l'activitat acadèmica d'acord amb el Pla estratègic de la Universitat i el Pla anual d'objectius.
b) La coordinació i l'alineament estratègic de la docència, la recerca, la difusió i la transferència de tecnologia de la Universitat.
c) L' impuls dels programes interdisciplinaris.
d) La promoció del desenvolupament de la comunitat acadèmica i dels seus membres.
e) L'assessorament al/a la rector/a, al Consell de Govern i a la Comissió Estratègica, en tots els àmbits de la vida acadèmica.
La Comissió de Gestió, que estarà formada pels/per les directors/es d'àrea de gestió, i pels vicegerents/es i els adjunts/es a vicerectorat, si n'hi ha, i serà presidida pel gerent o la gerent, en ordre a la dependència orgànica que aquests en tenen, té com a funcions les següents:
a) El seguiment i la coordinació de l'activitat de gestió de la Universitat d'acord amb el Pla anual d'objectius, el Pla estratègic vigent i les directrius del Patronat de la Fundació.
b) L'impuls de les mesures de gestió adients per l'acompliment dels objectius generals de la institució.
c) L'assessorament al Consell de Govern i a les diferents comissions en tots els àmbits específics de gestió.
19.1 L'activitat acadèmica de la UOC s'estructura en un sol centre per a tots els seus programes, atenent al fet que realitza la seva activitat en modalitat exclusivament no presencial.
19.2 El/la rector/a és la màxima autoritat acadèmica d'aquest centre.
El professorat s'agrupa en àmbits de coneixement, per desenvolupar les tasques acadèmiques.
21.1 El/la rector/a nomena un/a director/a per a cada àmbit de coneixement, entre el professorat propi.
21.2 Els/Les directors/es dels àmbits de coneixement són membres de la Comissió Acadèmica i de la Comissió Estratègica.
Són funcions dels/les directors/es:
a) L' impuls i la direcció de l'acció dels programes.
b) El desenvolupament i l' impuls en la carrera acadèmica dels/les professors/es que en formen part.
c) La garantia de la coherència de les activitats de docència, recerca, difusió del coneixement i transferència i innovació.
d) El lideratge de la relació amb el sector professional.
e) La representació de la Universitat en els actes on assisteixi en raó del seu càrrec o delegat pel/la rector/a.
El Consell de Govern definirà el nombre d'àmbits de coneixement, així com les altres estructures acadèmiques que facin possible l'activitat del centre únic de la UOC.
L'oferta docent de la Universitat s'estructura en programes.
Cada programa tindrà un/a cap nomenat/da pel Consell de Govern entre els/les professors/es.
La UOC, prèvia autorització del Patronat de la Fundació, podrà crear centres o instituts de recerca, de formació especialitzada de Postgrau i Doctorat, com a instrument de recerca de la Universitat a fi i efecte de liderar el desenvolupament dels àmbits i línies de recerca als quals la Universitat doni prioritat estratègica.
En el cas que es creïn instituts universitaris de recerca dels previstos a l'article 10 de la Llei orgànica 6/2001, de 21 de desembre, d'universitats (LOU), es requerirà, amb caràcter previ, el seu reconeixement per part del departament competent en matèria d'universitats, d'acord amb allò previst a la Llei 1/2003, de 19 de febrer, d'universitats de Catalunya (LUC).
25.1 El/la rector/a nomena el/la director/a dels instituts o centres de recerca, que hauran d'estar en possessió del títol de doctor, i als que s'assignarà la direcció de la recerca i el desenvolupament, amb les directrius del Consell de Govern.
25.2 Els/Les directors/es dels instituts o centre de recerca són membres de la Comissió Acadèmica i de la Comissió Estratègica.
25.3 Per desenvolupar la seva tasca, els instituts o centres de recerca es dotaran dels recursos i de la infraestructura adequada per a assegurar l'organització operativa de totes les seves activitats, ajustades amb els recursos pressupostaris disponibles.
25.4 El Consell de Govern podrà crear els òrgans assessors dels intituts o centres de recerca que siguin necessaris per coadjuvar en el desenvolupament de les seves finalitats.
La gestió de la Universitat s'estructura en àrees.
El o la gerent, havent escoltat el Consell de Govern, i havent informat prèviament el Patronat, defineix el nombre i les funcions de les àrees.
27.1 Les àrees de gestió són àrees funcionals de recursos, professionalment especialitzades, i s'han d'organitzar de manera que garanteixin un funcionament eficient i àgil de la Universitat i una utilització òptima dels recursos.
27.2 Les àrees de gestió estaran sota la responsabilitat d'un/a director/a designat/da pel/a rector/a a proposta del/a gerent de la Universitat.
27.3 Les àrees s'estructuraran en grups operatius sota la responsabilitat d'un/a cap del grup operatiu.
Els/Les caps dels grups operatius els/les designa el/la gerent de la Universitat.
27.4 El/la rector/a podrà nomenar els/les directors/es del seu gabinet i assignar-li les funcions de suport que cregui oportunes.
Els/Les vicerectors/es podran proposar adjunts/es per tal de ser assistits/ides en les tasques encomanades en el seu marc de competències, el nomenament dels/les quals es portarà a terme pel Consell de Govern.
Els/Les adjuntes formaran part de la Comissió Estratègica.
29.1 Per garantir i facilitar la seva presència en el territori d'actuació, la UOC desplegarà una xarxa de nodes de relació local.
Cada node, que podrà ser propi o concertat, mitjançant convenis de col·laboració amb entitats públiques o privades, tindrà l'àmbit territorial que defineixi el Consell de Govern i estarà orientat al suport i dinamització de la comunitat universitària i a la difusió i informació en el seu entorn.
29.2 En qualsevol cas, la UOC comptarà amb delegacions, que seran concertades amb entitats públiques i privades mitjançant conveni, que garanteixin la seva presència a les comarques de Catalunya i que prestaran serveis a la comunitat i al territori.
Cada centre tindrà un/a delegat/da designat/da pel Consell de Govern, que ho serà també de l'àrea territorial que es determini per part del Consell de Govern.
La comunitat universitària està constituïda pel col·lectiu d'estudiants, el col·lectiu acadèmic, integrats pel professorat propi i pel de recerca, i pel col·lectiu de gestió.
Del col·lectiu d'estudiants de la UOC
31.1.A l'efecte d'aquesta normativa, es consideren estudiants/es de la UOC totes les persones matriculades en qualsevol dels seus ensenyaments.
31.2 La UOC orienta tota la seva acció al servei del col·lectiu d'estudiants per tal que optimitzant el seu esforç assoleixin els objectius que s'han proposat.
Per això fa de l'atenció personalitzada i l'acompanyament integral, els elements centrals de la seva metodologia.
31.3 El Consell de Govern dictarà les normes d'accés específiques per a cada programa, si escau.
La UOC garantirà la igualtat d'oportunitats del col·lectius d'estudiants i resta de membres de la comunitat universitària amb discapacitat, i es compromet a fer el màxim esforç per incorporar a l'estudi les persones que avui, per raons de discapacitat de qualsevol tipus, encara no s'hi poden incorporar.
33.1 Són drets del col·lectiu d'estudiants:
a) Rebre una formació i docència de qualitat, així com rebre tots els serveis associats.
b) No ser discriminat per raó de sexe, orientació sexual, ètnia, opinió, religió, discapacitat o qualsevol altra circumstància personal o social.
d) Rebre informació sobre els plans d'estudis.
e) Exercir la llibertat d'expressió, associació, informació i reunió en el campus dins les condicions d'utilització fixades per la Universitat.
f) Participar, a través dels òrgans previstos en aquestes normes i amb les seves iniciatives i opinions, en el bon funcionament de la Universitat.
g) Ser informats i escoltats i tenir accés a informació raonada de les decisions dels òrgans de govern.
h) Els que la normativa vigent els reconegui.
33.2 Són deures, a més dels que preveu la llei, els que s'anuncien a continuació:
a) Complir les seves obligacions acadèmiques.
b) Fer bon ús dels recursos que la Universitat els facilita, especialment els vinculats al Campus Virtual.
d) Complir les Normes d'organització i funcionament i altres normatives internes.
e) Participar solidàriament en la vida universitària.
33.3 Els drets i deures del col·lectiu d'estudiants poden ser desenvolupats per una normativa específica del Consell de Govern, que haurà de comptar amb un informe preceptiu de les comissions de campus.
34.1 Ateses les característiques especials de l'aprenentatge virtual i les seves potencialitats, s'arbitren procediments de participació i associació que garanteixin que l'opinió, els interessos i les aportacions del col·lectiu d'estudiants de la UOC puguin incidir de manera efectiva en la millora de la institució.
34.2 A tal fi s'arbitren les formes de participació següents:
a) Les comissions d'àmbits de coneixement.
d) Les Comissions de delegació territorial.
34.3 Totes les eleccions de la Universitat es faran en el marc del campus corresponent, sota la supervisió de la Junta Electoral i d'acord amb la normativa específica que estableixi el Consell de Govern.
Comissions d'àmbits de coneixement
35.1 Es constituirà una comissió per a cada àmbit de coneixement existents a la Universitat, per canalitzar la participació del col·lectiu d'estudiants en el funcionament ordinari d'aquests.
35.2 Cada comissió serà presidida pel/la directora/a respectiu/va, incorporarà els/les caps de programes que hi estiguin relacionats i funcionarà normalment a través del campus corresponent.
35.3 L'elecció del col·lectiu d'estudiants representants a les comissions d'estudis es farà per votació secreta i universal en el campus corresponent.
35.4 El nombre d'alumnes de cada comissió el fixarà un reglament intern específic aprovat pel Consell de Govern.
Comissions de delegació territorial
36.1 Atenent les característiques del seu àmbit i per fomentar la participació del col·lectiu d'estudiants en el territori, es crearà una comissió del col·lectiu d'estudiants per a cada una de les delegacions.
La seva funció serà proposar activitats als responsables dels centres i assessorar-los amb relació al funcionament, als serveis i a les activitats que realitzen.
36.2 Cada comissió serà presidida pel responsable de la delegació i comptarà amb el nombre de membres del col·lectiu d'estudiants que es determini reglamentàriament.
36.3 La forma d'elecció serà per votació secreta i universal, en el campus, entre tots els/les estudiants/es assignats/des a la delegació corresponent.
36.4 El Consell de Govern dictarà la normativa específica.
37.1 La UOC afavorirà l'associacionisme del col·lectiu d'estudiants en l'àmbit acadèmic, cultural, professional, lúdic, esportiu i de la solidaritat.
37.2 El Campus Virtual és l'instrument preferent per al funcionament d'aquestes associacions.
Una normativa específica del Consell de Govern fixarà els procediments per a la seva posada en funcionament i per a la utilització del suport informàtic necessari.
38.1 El col·lectiu acadèmic està integrat pel professorat propi i pels investigadors/es.
38.2 Està compromès amb la raó de ser de la UOC i la seva metodologia.
És responsable de l'activitat acadèmica en el seu àmbit de coneixement o en àmbits afins, té responsabilitats en el desenvolupament de la recerca de la Universitat i contribueix a l'estratègia corporativa de difusió del coneixement.
38.3 Les condicions docents i de recerca, el nombre i les categories, la selecció, la formació i la promoció del professorat propi s'establiran d'acord amb les necessitats de la docència i la recerca de la UOC, sempre atenent a les limitacions legals i pressupostàries.
Aquests hauran de ser objecte de desenvolupament reglamentari per part del Consell de Govern.
38.4 El sistema de selecció del professorat i dels investigadors/es s'ha de basar en criteris de publicitat, capacitat, idoneïtat i mèrits científics i acadèmics.
38.5 El professorat propi té, normalment, contracte en exclusiva i dedicació a temps complet.
Podrà desenvolupar treballs externs, prèvia autorització del/a vicerector/a.
38.6 La seva activitat està subjecta a avaluació.
Així mateix, la UOC establirà els convenis previstos a la normativa vigent amb l'Agència per a la Qualitat del Sistema Universitari de Catalunya.
El professorat propi i els investigadors/es participen en l'activitat i l'orientació general de la Universitat mitjançant la reunió de professors de l'àmbit de coneixement i de la seva participació delegada en la Comissió de Campus.
40.1 Una vegada a l'any, com a mínim, es reunirà el Consell de Professors de la Universitat, que formen els/les professors/es propis/pròpies i els/les investigadors/es de la UOC i que convoca i presideix el/la rector/a.
Aquest té la funció de debatre i posar en comú tots els aspectes de la vida universitària, amb especial atenció als específicament acadèmics i de desenvolupament de la pròpia comunitat científica.
40.2 El Consell de Govern farà el desenvolupament reglamentari del Consell de Professors, establint-ne la composició i el funcionament.
El col·lectiu dels professionals de gestió
41.1 Els professionals de gestió estan compromesos amb la raó de ser de la Universitat i treballen per a la millora i la innovació en el seu camp d'especialitat professional.
La gestió de la Universitat i el seu personal està dirigit i coordinat per la Gerència i els òrgans que en depenen.
41.2 Formen part de la comunitat universitària.
Està integrat per professionals especialistes en els àmbits que siguin necessaris per a la gestió idònia de la Universitat.
41.3 Els professionals de gestió seleccionats segons criteris de professionalitat i idoneïtat per al lloc de treball.
Els professionals de gestió participen en l'activitat i l'orientació de la Universitat per mitjà de la reunió de la seva àrea de gestió, de les reunions i jornades específiques i dels seus representants a la Comissió de Campus, d'acord amb la normativa específica.
43.1 La Comissió de Campus és l'òrgan de participació que s'arbitra d'acord amb el que estableix l'article 8.6 de la Llei de reconeixement de la Universitat Oberta de Catalunya.
43.2 Són funcions de la Comissió de Campus:
a) Informar preceptivament de la programació acadèmica.
b) Informar preceptivament de les normatives internes que afectin el col·lectiu d'estudiants.
c) Informar preceptivament de la normativa d'accés i permanència.
d) Informar preceptivament de la reglamentació de la participació i eleccions.
e) Valorar el funcionament de la institució, dels serveis i del campus i aportar-hi iniciatives.
f) Vehicular les opinions i propostes de la comunitat universitària.
43.3 La Comissió de Campus estarà presidida pel/la rector/a, que en podrà delegar en un/a vicerector/a, que la convocarà i presidirà; un/a professor/a per a cada estudi, elegit/da entre el professorat de l'àmbit de coneixement; un/a estudiant/a per estudi elegit entre els membres de les comissions d'estudis i centres de suport, quan escaigui, i tres membres elegits entre el personal de gestió.
El corresponent reglament aprovat pel Consell de Govern garantirà la participació de tots els estaments de la Universitat.
43.4 El Consell de Govern desenvoluparà reglamentàriament el procés d'elecció.
43.5 El/la rector/a en designarà un/a secretari/ària entre el personal de la Universitat.
Es reunirà normalment en el campus corresponent i es podrà dotar de normes de funcionament intern.
43.6 La Comissió del campus principal designarà els representants previstos per la Llei d'universitats de Catalunya en la Conferència del Consell Interuniversitari de Catalunya.
El/la síndic de greuges de la Universitat
El Patronat de la Fundació per a la Universitat Oberta de Catalunya, a proposta del/la rector/a, nomenarà un/a síndic de greuges de la Universitat.
Aquest/a tindrà com a funció vetllar pels drets i deures de tots els membres de la Universitat.
Actuarà amb independència i autonomia de tots els altres òrgans i instàncies de la Universitat.
Els col·lectiu dels docents col·laboradors i la xarxa UOC
45.1 La UOC, per complir els seus objectius com a Universitat, disposa d'una àmplia xarxa de docents col·laboradors sota la coordinació del professorat propi.
45.2 Els docents col·laboradors assumeixen la metodologia educativa de la UOC i els correspon el paper d'orientar l'aprenentatge del col·lectiu d'estudiants.
Realitzen prestació externa de serveis mitjançant els contractes que li fa la Universitat.
La seva selecció es farà mitjançant un procés públic.
45.3 Quan es tracti de professors d'altres universitats, la UOC establirà els convenis específics previstos a l'article 4 de la Llei de reconeixement de la Universitat Oberta de Catalunya, i d'acord amb la legislació aplicable.
45.4 Els/Les directors/es dels àmbits de coneixement i un/a vicerector/a, específicament designat pel/la rector/a per a aquesta funció, tindran cura i tutelaran la seva activitat a la Universitat, i vehicularan les seves iniciatives i opinions envers la institució.
46.1 La UOC és una organització en xarxa i que treballa a la xarxa, per això, i a través del Campus Virtual, la seva comunitat està vinculada a grups, institucions i persones que cooperen en activitats i serveis i que comparteixen un espai de coneixement comú, en diversos graus i diverses maneres, tot formant la xarxa de la UOC.
a) Els membres de grups de recerca externs o vinculats a la Universitat.
b) El col·lectiu Alumni, i en general, persones que hagin cursat estudis de qualsevol tipus a la UOC.
c) Els participants en programes de cooperació i els membres del Campus per la Pau.
d) Els membres de les institucions públiques o privades que col·laboren amb les delegacions territorials de la UOC.
e) Totes les persones que, per raó de la seva vinculació a la UOC, disposen dels privilegis per accedir a un campus de la Universitat o diversos.
47.1 El Col·lectiu Alumni, és l'espai associatiu i de serveis per a la comunitat d'exalumnes i amics de la UOC.
Els seus membres ho són de la xarxa de la UOC i operen a través del Campus Virtual.
47.2 Les seves normes de funcionament seran les generals de les associacions de la UOC i el Consell de Govern en podrà establir d'específiques per a la seva vinculació a l'activitat universitària.
El Campus per la Pau és la iniciativa solidària de la UOC, que hi aporta la seva expertesa, la seva tecnologia, el seu coneixement i el treball voluntari de la comunitat.
Desenvolupa programes de cooperació i ajuda al desenvolupament i a la promoció de la pau i la solidaritat.
La UOC prestarà especial atenció als programes que afavoreixin la competència de la comunitat universitària en terceres llengües.
A l'objecte d'acomodar la vigència actual del càrrec de rector/a amb la nova regulació del període del mandat, s'estableix que la rectora actual de la Universitat Oberta de Catalunya, podrà exercir el seu càrrec per un període màxim i no prorrogable de tres anys a comptar des de l' 1 de gener de 2010.
En el termini de 30 dies des de l'endemà a la publicació en el DOGC d'aquestes normes d'organització i funcionament s'ha de constituir el Consell de Govern, la Comissió Acadèmica, la Comissió Estratègica, i la Comissió de Gestió d'acord amb el que s'hi estableixi.
En el termini màxim de un any des de l'endemà de la publicació en el DOGC d'aquestes normes d'organització i funcionament, els òrgans competents han d'aprovar, si s'escau, els reglaments interns que se'n deriven o fer les adaptacions corresponents
Aquestes Normes seran elevades pel Patronat de la Fundació per a la Universitat Oberta de Catalunya al Govern de la Generalitat de Catalunya, que les aprovarà, si escau, i podran ser desplegades per mitjà de reglaments específics.
Aquests reglaments els aprovarà el Patronat de la Fundació per a la Universitat Oberta de Catalunya a proposta del Consell de Govern.